AARHUS: Måske kører letbanen snart, måske gør den ikke. Ingen ved det - alle taler om det. Men nu kan vi på Århus Stiftstidende tilbyde dig at komme ud at køre med Danmarks vel nok mest omtalte tog siden IC4 - Aarhus Letbane.

For letbanen er - som du måske har hørt - ikke blevet godkendt til at køre med passagerer endnu. Heller ikke journalister eller fotografer. Men vi har fået alle de rigtige godkendelser og har derfor fået lov til at montere et kamera på et af togene.

I Norge har de en stolt tradition for meget langsomt fjernsyn, når de eksempelvis sender sejlruten "Hurtigruten" på NRK en marathon-udsendelse på 134 timer eller tager med Bergensbanen - jernbanen fra Bergen til Oslo - en udsendelse som ligesom rejsen tager over syv timer. I Danmark, som en læser venligt har gjort opmærksom på, har DR på den tidligere DR HD-kanal også sendt programmer fra forruden af IC3-tog på tværs af Danmark.

Den tradition står vi selvfølgelig ikke tilbage for i Aarhus, om end målestoksforholdet i både kilometer og tid er noget mindre. Derfor kan du nu komme på tur med letbanen fra Aarhus H til Aarhus Universitetshospital.

18 minutter og 32 sekunders ren zen. Værsgo'.